In happy end?

sgnaffa plaina da Rafael Camenisch

L'Expo.02 è finida. Quai che resta èn sa chapescha ils daivets, insaquants possessurs da kioscs che vulan accusar la direcziun da l'Expo.02, perquai che lur fatschenta n'è betg stada uschè buna sco previsa e la savida ch'ils Svizzers na san betg, co lur patria vesa ora.
Uschiglio n'avessan segir betg tants visitaders reclama e tugna che las exposiziuns na preschentian betg la Svizra.

Avessan quels marmugns bain guardà meglier il mussà enstagl da tschertgar dapertut cuntels da satg, bajetgs en furmas da chaschiels, Toblerones e Heidis! Pertge ina chaussa è bain clara: La Svizra, che vegn preschentada a l'ester sco idilla cun ils motivs gist numnads, nun è la vaira Svizra. U quantas persunas enconuschais vus che sunan la tiba?

La vardad han ins pudì vesair en l'exposiziun "Happy End" a Bienna. Là è stà scrit nair sin cotschen: En tredesch minutas vegnan bavids 7'361 liters vin en Svizra. En il medem temp vegnan vendidas 6100 pirlas encunter mal il chau. Plinavant vegnan vendids en dudesch minutas 457 preservativs.
Quellas cifras mussan fitg bain ch'ils Svizzers, anc sch'ins na dumbra betg quels che sa baivan sturns tut sulet, van en sortida e ch'els tschertgan instinctivamain insatgi per sa paregliar. 

In pau vin avess dal reminent era fatg bain als participants da la discussiun da podium a Glion che ha tractà a chaschun dal "festival" la dumonda suenter in forum da cultura en l'emprima citad al Rain. Forsa n'avessan els alura betg discutà en in rudè e detg sulet chaussas che gia tuts savevan.
Ed il dretg da tschappar tar la buttiglia da vin avessan els en scadin cas gì, almain sch'ins prenda in exempel vi dal reschissur tudestg Wolfram Frank che tracta en il mument en trais tocs teatrals a Cuira l'antigonos (gr.: l'auter). En ina conferenza da pressa ha el tutgà encunter ina "Eventisierung" dals eveniments culturals. Detg cun auters pleds: sulet sias producziuns duajan esser vairs events. Il proxim di han ins vesì en la Bündner Woche la fotografia dad el durant ina prova: Il Frank sin ina sutga, sper la sutga nundumbraivels stumbels da cigarettas ed ina buttiglia da vin quasi vida. Ton pia tar ses event.

Er in'autra chaussa en connex cun la vardad da "Happy End" è clera: Noss geniturs na ston betg esser surprais che las premias per las cassas da malsauns creschan. Sco nus savain è in motiv per l'auzament da las premias il grond dumber da medicaments che nus consumain.

Ma tar tanta cultura cun tant vin nun è quai insatge auter che logic ch'ils Svizzers dovran dapli pirlas encunter il mal il chau, las qualas augmentan alura ils custs per la cassa da malsauns.